एक हफ्ते से अरेरा कॉलोनी के रहवासी अपने ही घरों में कैद
पेयजल और सीवेज पाइप लाइन फूटने से गड्ढों में पानी भर गया है। इस तरह घरों के सामने सड़क खोद दी, इससे कई वाहन घर के अंदर तो कई बाहर खड़े हैं।
मैं दिखवा लेता हूं
ठेकेदार को नियमानुसार कार्य करना चाहिए। अगर वहां पर काम में लापरवाही बरती जा रही है तो मैं दिखवा लेता हूं। उसे सुरक्षा का पूरा ध्यान रखना चाहिए। कार्य के दौरान रहवासियों को किसी तरह की परेशानी नहीं होना चाहिए। उन्हें घर में आने-जाने की व्यवस्था करना चाहिए। कार्य के दौरान थोड़ी परेशानी तो होती है, लेकिन इतनी दिक्कत आ रही है तो गलत है। मैं ठेकेदार को निर्देश देता हूं।  हरीश गुप्ता, उपायुक्त, नगर निगम
कोई ध्यान नहीं दे रहा
एक सप्ताह से सड़क चौड़ीकरण का काम चल रहा है। खुदाई होने के कारण रहवासियों का घर से निकलना मुश्किल हो गया है। पानी, सीवेज पाइप लाइन फूटने से लोगों की परेशानी बढ़ गई है। बच्चे-बुजुर्ग घर से बाहर नहीं निकल पा रहे हैं। यह काम सुव्यवस्थित ढंग से किया जाता तो किसी को परेशान नहीं हाेना पड़ता। शिकायत करने के बाद भी हमारी समस्या पर कोई ध्यान नहीं दे रहा है।  नीना गुप्ता, डाॅ. विद्या पेठिया, डॉ. नमिता गुप्ता, किरण आनंद, रहवासी ई-2 अरेरा कॉलोनी
भोपाल डीबी स्टार
बीआरटीएस कॉरिडोर के समानांतर दोनों तरफ हबीबगंज नाके से बोर्ड ऑफिस चौराहे तक साइकिल ट्रैक बनाया जा रहा है। इसके तहत अरेरा कॉलोनी के मुख्य मार्ग के चौड़ीकरण के लिए जेसीबी से खुदाई की गई है। लेकिन कार्य में देरी के चलते अरेरा कॉलोनीवासियों को परेशानी का सामना करना पड़ रहा है। पिछले 8-9 दिनों से नागरिकों की आवाजाही बाधित हो गई है। हद तो यह है कि कई घरों के सामने ही सड़क खुदी पड़ी है। ऐसे में रहवासियों को आने-जाने और अपने वाहन खड़े करने में दिक्कत आ रही है। कई लोगों के वाहन ताे घरों में ही कैद हो गए हैं और और वे ऑटो-टैक्सी से आने-जाने को मजबूर हैं। सबसे ज्यादा समस्या बुजुर्गों और बच्चों को है, क्योंकि वे घूमने और खेलने-कूदने के लिए बाहर नहीं जा पा रहे हैं। कार्य के दौरान पेयजल और सीवेज पाइप लाइन टूट-फूट गईं, जिसका पानी गड्ढों में एकत्र हो रहा है। इसके साथ ही कई केबल लाइन भी कट चुकी हैं। सड़क निर्माण के दौरान ठेकेदार द्वारा कोई सुरक्षा के इंतजाम भी नहीं किए गए हैं। इसके चलते एक दर्जन से अधिक रहवासी गड्ढे में गिरकर घायल हो चुके हैं। रहवासियों ने इसकी शिकायत जनप्रतिनिधियों और अफसरों से की, लेकिन किसी ने कोई ध्यान नहीं दिया। रहवासियों का कहना है कि हमें कार्य से कोई दिक्कत नहीं है, लेकिन इतने दिनों तक सड़क खुदी रहेगी तो परेशानी बढ़ेगी।
hin_Deva hin_Deva hin_Deva hin_Deva hin_Deva hin_Deva mai_Deva hin_Deva